ມຽນມາ ທັບມ້າງ ການປະທ້ວງ ແລະ ຈັບກຸມຫຼາຍຄົນ
ຕໍາຫຼວດມຽນມາ ທັບມ້າງການໂຮມຊຸມນຸມປະທ້ວງ ແລະຈັບກຸມພວກປະທ້ວງຫຼາຍຄົນ ທີ່ຄັດຄ້ານການປິດໄຟຟ້ານັ້ນ
ທີ່ມຽນມາ ບັນດາກຸ່ມຝ່າຍຄ້ານກ່າວວ່າ ຕໍາຫຼວດໄດ້ທໍາການທັບມ້າງການປະທ້ວງແລະຈັບກຸມພວກປະທ້ວງຫຼາຍຄົນ ຫຼັງຈາກພວກເຂົາເຈົ້າບໍ່ຍອມຟັງຄຳເຕືອນຂອງຕຳຫຼວດ ແລະລົງສູ່ຖະໜົນຫົນທາງສາຍຕ່າງໆຄືນອີກ ເພື່ອທວງໃຫ້ລັດຖະບານຢຸດເຊົາການປິດໄຟຟ້າໄວ້ນັ້ນ ໂຄສົກປະຈໍາພັກສັນນິບາດແຫ່ງຊາດເພື່ອປະຊາທິປະໄຕໃນມຽນມາ ກ່າວວ່າ ຕໍາຫຼວດໄດ້ຂັບໄລ່ພວກປະທ້ວງຢ່າງໜ້ອຍ 100 ຄົນໃຫ້ແຕກໜີໄປໃນວັນພະຫັດມື້ນີ້ ໃນເມືອງ Pyay ຊຶ່ງຕັ້ງຢູ່ຫ່າງຈາກນະ ຄອນຢ້າງກຸ້ງໄປທາງທິດຕາເວັນຕົກສຽງເໜືອປະມານ 260 ຫຼັກ ພວກທີ່ເຫັນເຫດການແລະບັນດາເຈົ້າໜ້າທີ່ພັກສັນນິບາດແຫ່ງຊາດ ເພື່ອປະຊາທິປະໄຕໃນມຽນມາ ກ່າວຫາຕໍາຫຼວດວ່າ ຮັບມືກັບພວກປະທ້ວງແຂງແຮງໂພດໂດຍກ່າວວ່າ ມີພວກປະທ້ວງບາງຄົນໄດ້ຮັບບາດເຈັບ ຢ່າງໜ້ອຍພວກປະທ້ວງ 3 ຄົນໄດ້ຖືກຈັບກຸມເພື່ອທໍາການສອບປາກຄໍາ ພວກເຂົາເຈົ້າໄດ້ຖືກປ່ອຍໃນເວລາບໍ່ດົນຕໍ່ມາ ການໂຮມຊຸມນຸມປະທ້ວງໄດ້ເລີ້ມຂຶ້ນໃນວັນອາທິດຜ່ານມານີ້ ທີ່ເມືອງ Mandalay ກ່ອນທີ່ຈະແຜ່ລາມອອກໄປ ຍັງນະຄອນຢ້າງກຸ້ງ ເມືອງ ຫຼວງການຄ້າຂອງມຽນມານັ້ນ ຈົນມາຮອດວັນພະຫັດມື້ນີ້ ຕໍາຫຼວດໄດ້ປ່ອຍໃຫ້ການປະທ້ວງດໍາເນີນຕໍ່ໄປ ເຖິງແມ່ນມີການຕັກເຕືອນພວກ ປະທ້ວງບໍ່ໃຫ້ໄປປະກອບສ່ວນນໍາກໍຕາມ ການປະທ້ວງຄັ້ງນີ້ນັບວ່າເປັນການປະທ້ວງຄັ້ງໃຫຍ່ທີ່ສຸດໃນຮອບຫຼາຍປີຜ່ານມາຢູ່ໃນມຽນມາ ຊຶ່ງຈົນມາຮອດປີກາຍນີ້ ປະຊາຊົນມຽນມາໄດ້ທົນຕໍ່ການປົກຄອງຢ່າງໂຫດຫ້ຽມຂອງພວກທະຫານ ມາໄດ້ເຄິ່ງສັດຕະ ວັດນັ້ນ ພວກປະທ້ວງຮຽກຮ້ອງໃຫ້ມີການເປີດໄຟຟ້າໃຊ້ຕະຫຼອດ 24 ຊົ່ວໂມງແລະພາກັນຈົ່ມວ່ານໍາການປິດໄຟຟ້າໄວ້ເລື້ອຍໆ ຊຶ່ງສ່ວນຫຼາຍແມ່ນປິດໄຟຟ້າໄວ້ເປັນເວລາ 6 ຊົ່ວໂມງຫຼືດົນກວ່ານັ້ນໃນພວກຫົວເມືອງໃຫຍ່ໆ ລາຍງານຂອງໜັງສືພິມ New Light of Myanmar ທີ່ລັດເປັນຜູ້ ຄວບຄຸມ ສະບັບທີ່ອອກໃນວັນພຸດວານນີ້ກ່າວວ່າ ລັດຖະບານໄດ້ຊື້ຈັກ ປັ່ນໄຟຟ້າໃໝ່ຫຼາຍສິບໜ່ວຍເພື່ອຮັບມືກັບການຂາດແຄນພະລັງໄຟຟ້າໃຊ້ນັ້ນ